Fes un resum que doni una visió general concisa de la informació més rellevant d'aquest text en les seves pròpies paraules.
El portaveu del secretariat nacional de la CUP, Quim Arrufat, creu que no es pot donar per tancat que el referèndum se celebrarà al setembre i condiciona el calendari al desenvolupament de la situació política espanyola.
En una entrevista a l’ACN, l’exdiputat ha considerat “probable” que, per la via judicial, l’Estat estigui preparant “cops repressius que facin saltar enlaire els pilars del procés” i, per tant, que s’hagi de decidir si s’aproven les lleis i es fa el referèndum abans del setembre.
“Si hi ha passes endavant que no són admissibles a nivell democràtic, haurem de saltar.
Si inhabiliten la presidenta del Parlament no sé fins a quin punt ens podem quedar de braços plegats”, ha reblat.
Una posició que, segons Arrufat, està consensuada amb JxSí.
Segons Arrufat, el referèndum no té perquè celebrar-se exactament el setembre, sinó que pot ser abans.
I en aquest sentit, ha recordat que la resolució aprovada al debat de política general estableix que s’ha de fer “com a molt tard” el setembre del 2017.
El calendari dependrà, segons el portaveu del secretariat nacional de la CUP, de l’actitud que tingui el govern de PP.
Arrufat desconfia de les crides al diàleg del nou govern de Rajoy i assegura que mentre d’una banda ofereixen “música i retòrica”, de l’altra banda és “probable” que estiguin preparant “cops repressius que facin saltar els pilars del procés enlaire”.
Es refereix, entre d’altres, a inhabilitacions i suspensions d’institucions.
S’ha de preveure, segons Arrufat, que el govern espanyol vulgui tensar encara més Catalunya per tal d’aplegar PSOE i C’s al seu voltant, tenint en compte la seva situació de minoria absoluta.
Una situació que Arrufat ha qualificat de “molt probable”.
La possibilitat d’avançar el calendari del referèndum és una qüestió que s’ha parlat entre JxSí i la CUP i, segons Arrufat, hi ha consens.
L’exdiputat assegura que no es contempla un pla B al referèndum, perquè se celebrarà “sí o sí” i planteja que en cas de xoc entre la legalitat catalana i l’espanyola, aquesta qüestió passarà a ser una “pugna internacional” en la què algú haurà d’exercir un paper de mediador.
Una de les incògnites del referèndum és com es farà per mobilitzar els partidaris del ‘no’, Arrufat creu que s’ha d’intentar que aquesta part dels ciutadans també hi participin però avisa que un “boicot” dels que estan en contra la independència “no pot ser una excusa per invalidar el conjunt”.
“Si s’han donat totes les garanties i condicions i s’ha facilitat la campanya i no participen, no hi ha democràcia en què això sigui una raó per impugnar un referèndum, sinó seria una manera molt fàcil de no deixar guanyar ningú”, ha defensat.
Propostes per a la cimera
De cara a la cimera que s’ha de celebrar a finals d’any, després que els pressupostos superin les esmenes a la totalitat, Arrufat ha avançat quines seran les propostes de la CUP.
D’una banda, el portaveu del secretari nacional de la CUP creu que la cimera de forces polítiques i socials ha de servir per donar una imatge transversal de suport al referèndum, una imatge dirigida al Congrés i al món.
D’altra banda, els cupaires volen que de la trobada en surti un grup de persones que s’encarregui d’anar “relligant les adhesions” al voltant del referèndum i un consell d’experts de juristes i politòlegs que puguin fer dictàmens sobre l’actuació de l’Estat i les passes que està donant Catalunya.
Es tracta, segons Arrufat, que els actors internacionals puguin tenir accés a dictàmens fets per juristes i politòlegs que els permetin entendre millor la situació política.
D’altra banda, ha assenyalat la importància d’articular una campanya d’internacionalització de la demanda del referèndum.
Segons Arrufat, a l’estat espanyol hi ha una “majoria ofegant hereva del franquisme” formada per PP, PSOE i C’s que nega aquesta via, però creu que fora d’aquest àmbit es veu lògic que el camí ha de ser el referèndum.
L’estratègia dels ‘comuns’
Arrufat també s’ha dirigit directament als ‘comuns’ per afirmar que “cadascú és prou adult per saber si a l’estat hi ha la possibilitat de celebrar un referèndum pactat ara o en el futur”.
Assegura que la CUP no té la intenció de fer “virgueries” per retenir ningú al voltant del referèndum i ha preguntat als comuns si la seva estratègia es reclamar coses que saben que no es poden complir i marxar cap a casa davant d’un ‘no’.
Una actitud que, segons Arrufat, forma part de la “pitjor escola de la cultura política, de la resignació absoluta i de l’acatament de les lleis injustes”.
“La nostra estratègia és la ruptura del règim i la seva quina és?
Electoralista de comptar vots en les pròximes eleccions, d’intentar conformar un tripartit d’esquerres amb una autonomia intervinguda?”, s’ha preguntat.
Segons Quim Arrufat, tot i que es considera que el temps límit de celebració del referèndum és el setembre del 2017, es podria convocar abans. Assegura que tot dependrà de la posició del Govern, ja que no confia en les proposicions de diàleg de Rajoy. Tampoc no dubta de la celebració del referèndum, malgrat els que s'hi oposen.